Jeppe Kofod (S), 2000-10-26:
Først og fremmest vil Socialdemokratiet takke ministeren for besvarelsen og den meget positive, åbne dialog med Folketinget, ngo'er og en række andre mennesker igennem snart 1 år, der har ført til udarbejdelsen af den nye strategi for Danmarks udviklingspolitik, »Partnerskab 2000«.
Der skal ikke være nogen tvivl om, at Socialdemokratiet mener, at den nye strategi, »Partnerskab 2000«, cementerer Danmarks globale ansvar, især over for verdens fattige, og Danmarks høje, internationale profil.
Vi ser strategien i god tråd med den aktive danske udenrigspolitik, hvor vi gennem fattigdomsbekæmpelse, fremme af demokrati og menneskerettigheder, økonomisk vækst og miljømæssig bæredygtighed bidrager til at skabe en mere retfærdig verden.
I Socialdemokratiet forpligter vi os til international solidaritet.
Vi er parate til at tage vores del af ansvaret for en global, social udvikling, hvor fattigdomsbekæmpelse står helt centralt.
Vores vej i Socialdemokratiet er også, at vi bakker op om et højt bistandsniveau også i de kommende år, et bistandsniveau, der anstændigvis er knyttet til velstandsstigningen i vores eget samfund.
Vi vil ikke som eksempelvis partiet Venstre med en salamimetode skære i bistanden og dermed svigte verdens allerfattigste.
At Venstre forsøger at skabe en sammenhæng mellem niveauet af udviklingsbistand og udgifterne til det danske sundhedsvæsen ved at foreslå at skære 1½ mia. kr. i bistanden til verdens allerfattigste og bruge dem på det danske sundhedsvæsen er populisme.
Der er ingen sammenhæng mellem de to ting, men det er åbenbart Venstres vej.
Vores vej i Socialdemokratiet er et holdbart, globalt samfund, hvor de rige industrialiserede lande, herunder Danmark, påtager sig et ansvar og hjælper udviklingslandene og befolkninger, der lever i modløshed og fattigdom. »Partnerskab 2000«-strategien afspejler netop vores globale forpligtigelse i kampen mod global fattigdom og ulighed.
Vores vej i Socialdemokratiet er også, at partnerskab, som det fremgår af titlen på den ny strategi, bliver grundlaget for udvikling og bekæmpelse af fattigdom.
Socialdemokratiet vil gerne understrege vigtigheden i den nye strategi i det konsekvente partnerskab med de allerfattigste udviklingslande og fattige befolkningsgrupper samt deres organisationer.
Partnerskab forpligter begge veje, således at partnerne og landene i syd må leve op til deres ansvar om de fremskridt og mål, vi sætter os i fællesskab.
Det er værd at bemærke, at en del af udviklingslandene og befolkningerne i disse har oplevet fremskridt de senere år
Desværre er det ikke gruppen af mindst udviklede lande, der har oplevet en positiv udvikling, og derfor er der desto mere grund til at fokusere på fattigdom og ulighed samt bekæmpe årsagerne dertil.
Socialdemokratiet tilslutter sig hovedlinjerne i dansk udviklingsbistand og videreførelse af de hidtidige principper om, at det overordnede mål er fattigdomsbekæmpelse, de tværgående hensyn, miljø, kønsaspektet samt fremme af demokrati og menneskerettigheder.
Vores fokus på Afrika som største modtager af vores bilaterale bistand skal også fastholdes og ikke mindst i en verden, hvor det i stigende grad er Europa, der må sikre, at Afrika ikke bliver det glemte kontinent.
Men vi er også enige i de nye indsatsområder, som er reflekteret i »Partnerskab 2000«, og de stærke forpligtigelser, der ligger i partnerskabstanken med ansvar og rettigheder for begge parter. Fokus skal rettes på økonomisk vækst og støtte til udvikling af erhvervslivet, herunder i særdeleshed et velfungerende arbejdsmarked, hvor aktiv inddragelse af arbejdsmarkedets parter skal sikre, at alle dele af partnerlandets samfund får del i bistand, vækst og fremgang.
Det skal sikre et velordnet fundament, der gør udviklingslandene attraktive at investere i,
og dermed bidrage til øget beskæftigelse og bekæmpelse af fattigdom. Hiv/aids har allerede kostet alt for mange liv og undergravet udviklingspotentialet især i Afrika, hvor mindst 23 mio. mennesker er smittet i dag.
I de 5 minutter, jeg har stået på denne talerstol, er 30 unge mennesker under 24 år blevet smittet med den dødelige sygdom.
En tredjedel af verdens smittede, ca. 10 millioner, er unge mellem 15 og 24 år.
Derfor hilser vi med tilfredshed, at ministeren har meldt ud, at de 100 mio. kr. næste år til en tematisk multilateral indsats først og fremmest går til hiv/aids-indsatsen, og at hiv/aids er med som et højt prioriteret område inden for Danmarks udviklingsbistand.
Otte ud af ti af verdens børn lever i udviklingslandene.
Børnene er et lands vigtigste ressource, og derfor er der grund til at sætte fokus på børn og unge i bistanden.
Socialdemokratiet mener også, at vi må gøre mest muligt for at udrydde børnearbejdet.
Når det gælder den danske indsats i uddannelsessektoren i udviklingslandene, bør der være et større fokus på erhvervsuddannelserne.
En forudsætning for udvikling af erhvervslivet og dermed en økonomisk vækst og beskæftigelse er en rimelig uddannet arbejdskraft, ikke mindst inden for de erhvervsrettede uddannelser.
Det nye tredje højt prioriterede område i »Partnerskab 2000«, nemlig konfliktforebyggelse, er også afgørende for en bæredygtig udvikling.
Alt for ofte har vi set især i Afrika, at års succesfulde udviklingsprocesser bliver slået i stykker af voldelige konflikter, f.eks. som vi ser det imellem lande som Etiopien og Eritrea eller i Zimbabwe.
Fredelige konflikter som led i en demokratisk positiv forandringsproces er godt, men når konflikter antager voldelig karakter, kan de ødelægge den positive proces.
Den konsekvente fattigdomsbekæmpelse er selvfølgelig et af de bedste midler til at undgå voldelige konflikter, men vi må også være bedre til at forebygge konflikter med andre indsatser.
Den danske støtte til f.eks. SADC i det sydlige Afrika kan spille en større stabiliserende rolle.
Det er et vigtigt initiativ i vores bestræbelser på bidraget til konflikthåndtering og forebyggelse.
Et meget vigtigt element for Socialdemokratiet i den nye udviklingspolitik er strategien for dansk støtte til civilsamfundet i udviklingslandene, der bl.a. skal sikre en fornuftig balance mellem staten, markedet og det civile samfund.
Socialdemokratiet vil gerne rose de mange danske ngo'er, der yder et fantastisk arbejde med civilsamfundsorganisationerne i udviklingslandene, ikke mindst som fortalere for de fattige grupper i udviklingslandene, og dermed aktivt understøtter en udvikling, der skal komme de fattigste grupper til gode, men også for at skabe en mellemfolkelig forståelse og folkelig opbakning til Danmarks høje udviklingspolitiske profil.
Alligevel mener Socialdemokratiet, at det er meget fornuftigt at styrke arbejdet for den folkelige forankring i nord og ngo'ernes forpligtigelse hertil, som der lægges op til i den nye strategi.
Vi ønsker, at kvaliteten af ngo'ernes arbejde til stadighed forbedres, men også at bevare den mangfoldighed af ngo'er, der deltager i arbejdet med civilsamfundet i syd.
Socialdemokratiet ønsker ngo'erne som stærke og nødvendige partnere i kampen mod fattigdom med fortalervirksomhed og opbygning af et stærkt civilsamfund.
Socialdemokratiet hilser meget velkommen, at kampen mod fattigdom i en stadig stærkere globalisering sker igennem fælles internationale normer og spilleregler.
Vi skal fastholde vores stærke forpligtigelse over for FN-arbejdet.
Vi skal gennem internationale organisationer, ikke mindst EU, være på udviklingslandenes side og sikre, at investeringer, handel og bistand kommer de mindst udviklede lande og fattigste befolkningsgrupper til gode.
»Partnerskab 2000« er et godt strategisk afsæt for Danmarks udviklingspolitik i de kommende år.
Socialdemokratiet deler fuldt ud de grundlæggende målsætninger og strategiske valg i »Partnerskab 2000«.
Socialdemokratiets vej i globaliseringen er bestandigt at bekæmpe fattigdom og kæmpe for et højt niveau af bistand, og at Danmark og andre rige lande lever op til deres globale medansvar.
I den socialdemokratiske vej kommer mennesker før penge.
Så skal jeg på vegne af partierne Venstre, De Konservative, Centrum-Demokraterne, Det Radikale Venstre og Socialdemokratiet fremsætte forslag til vedtagelse vedrørende »Partnerskab 2000«.
Forslag til vedtagelse